Sondag 01 Augustus
Saterdag 07 Augustus
God het vandag vir jou gemaak, geniet dit saam met Hom, Hy leef in jou.
Markus van den Heever
Beroep van Ds. Alwyn na Parow Panorama
Na 'n bediening van 20 jaar in die gemeente het ek en Esna besluit om wel die beroep na Parow Panorama gemeente in die Wes Kaap te aanvaar. Ons is uit ons harte uit dankbaar vir die tydperk wat ons hier in die gemeente kon dien. Dit was 'n voorreg. Soveel mooi herinneringe en verhoudinge is oor die jare gebou wat ons saam met ons in ons harte sal neem na ons nuwe tuiste toe. Dit is hier waar ons kinders grootgeword het en waarin ons as gesin wonderlike tye saam geniet het. Ons is die Here innig dankbaar vir die 20 jaar in die gemeente, maar terselfdertyd ook dankbaar vir die nuwe geleenthede, uitdagings en volgende fase van die bediening vir ons. Ons is ten minste nog tot die einde van Augustus hier. U as gemeente sal met verloop van tyd en soos wat al die nodige trekreëlings getref is in kennis gestel word van die afskeidsgeleentheid.
Met die aanbreek van die nuwe hoofstuk in ons lewens, breek daar ook 'n nuwe hoofstuk in die gemeente aan. Ons vra dat u elkeen in besonder vir die Kerkraad en vir die gemeente sal intree in gebed vir die nuwe hoofstuk wat aanbreek in die gemeente. Bid vir hulle vir die nodige wysheid en leiding.
Ds Alwyn en Esna
Neem kennis dat Ds. Alwyn vanaf 1-29 Augustus met verlof sal wees. Gedurende Augustus-maand sal die eredienste deur Ds. Gert Vorster waargeneem word.
Die HELP KZN Noodfonds is besig om uit te reik na al die gemeentes in KwaZulu-Natal. So is daar ook 'n hand na Ballito uitgereik. Hulle is bereid om kospakkies af te lewer aan ons gemeente vir enige lidmate wat moontlik finansieel getref is deur die oproer en nie kan bekostig om nou kos te koop nie, of veral ook bejaardes wat nie in lang toue by supermarkte kan staan nie. Indien jy in so 'n situasie verkeer, kontak asseblief dadelik vir Ds Alwyn, die kerkkantoor of jou kerkraadslid sodat ons die nodige reëlings kan tref.
Weens die nuutste regulasies rondom inperkings, sal die gemeente se manne weer elke Saterdag om 07:00 saamkuier op Zoom, waar ons lekker gesels en lewendige gesprekke voer oor aktuele onderwerpe. Enigeen is hartlik welkom om in te skakel, solank jy natuurlik 'n man is! Die Zoom ID en wagwoord sal Vrydag deurgegee word.
Die Leesrooster tekste vir die 9de Sondag van Koninkrykstyd: Efesiërs 3:14-21, 2 Samuel 11:1-15, Psalm 14 en Johannes 6:1-21.
Week 1: 1-7 Augustus
Gelowiges wat teistering, verwerping en geweld ervaar
Vervolging in Indië styg te midde van die pandemie. Kerkgeboue word aangeval, verwoes en gevandaliseer; en pastore en gelowiges word aangerand, gedreig, deur hulle gemeenskappe uitgesluit en selfs vermoor. Gelowiges vanuit 'n Hindoe-agtergrond word spesifiek geteiken.
• Bid dat gelowiges ten spyte van hierdie uitdagings sterk sal staan in hulle geloof.
• Bid vir voorsiening aan Christene wat in hul dorpe sosiaal geboikot word.
• Bid vir Christene wat rou oor die dood van geliefdes vanweë vervolging, of wat aansterk na gewelddadige aanvalle op hulle en hul families.
"Die Kerk is baie kwesbaar… Hulle kan geteiken word… Keer op keer beweer ekstremiste dat ons die land na 'n Christelike nasie probeer bekeer." –Pastoor Samuel*